google/wiki40b huggingface dataset:
Katrine Lunde

Karriere

Katrine Lunde har tidligere spilt for Hånes IF, KIF, Vipers Kristiansand, Aalborg DH. Hun spilte for danske Viborg HK fra 1. juli 2007 til 1. juli 2010. Fra sommeren 2010 til  2015 spilte hun for ungarske Győri Audi ETO KC. I 2015 gikk hun til russiske Rostov-Don. Fra sesongen 2017/18 vendte hun tilbake til Vipers Kristiansand og Sørlandet etter at hun signerte en 3-årskontrakt i 2016.
Hun debuterte på det norske landslaget mot Jugoslavia 26. september 2002. Hun var blant annet med på å vinne gull i EM i Ungarn i 2004, EM i Sverige i 2006, OL i Beijing i 2008, EM i Makedonia i 2008 og EM i Norge/Danmark i 2010. I OL og EM 2008 ble hun kåret til beste målvakt. Ved Idrettsgallaen 2009 ble hun kåret til Årets kvinnelige utøver og Årets lagspiller.
Haraldsen er separert fra fotballspilleren Tom Reidar Haraldsen som hun giftet seg med i 2007. Hun har en tvillingsøster som heter Kristine Lunde-Borgersen (Katrine er født tre minutter før Kristine).
I bronsefinalen i Women’s EHF Champions league 2018/2019 spilte Katrine for Vipers Kristiansand mot Metz handball der linjespilleren til Mets landet stygt på Katrine og der røk hun korsbåndet og vil trolig være ute i 9 måneder.
Agnar Næss

Liv og virke

Næss dro allerede som fjortenåring på hvalfangst og tok etter hvert sjømannsskole, ble styrmann og deretter skipper. Etter angrepet på Norge i 1940 kom Næss over til Storbritannia. I september 1940 begynte han ved Marinens radioskole. Han tjenestegjorde fra 1942 til 1945 i 333 skvadron og deltok i et stort antall flygninger i forskjellige oppdrag.
I etterkant av Telavåg-tragedien i april 1942 var flere av radiosenderne på Vestlandet, og gruppene som opererte dem, i en farefull situasjon. Kvartermester Næss deltok i en redningsekspedisjon med Catalina-flyet «Vingtor», for å evakuere tre menn, en kvinne og et barn, som var i fare på grunn av operasjonen av en hemmelig radiosender. Toktet gikk til Staveneset i Sunnfjord for å hente ut agentene Ole Hoff Snefjellå og Eivind Viken. Operasjonen var ledet av kaptein Finn Lambrechts. Hele besetning på ni mann, åtte nordmenn og den britiske løytnant John M. Turner, som deltok som kjentmann, ble i statsråd 19. juni 1942 hedret med Krigskorset med sverd. Dette var de første tildelinger av Krigskorset til norske militære. Kvartermester Næss og de øvrige norske medlemmer av besetningen fikk sine utmerkelser overrakt av kong Haakon i London 3. juni 1942.
Etter andre verdenskrig fortsatte Næss sin tjeneste i Luftforsvaret. Han gjennomførte offisersskole i Storbritannia og tjenestegjorde blant annet ved Luftkommando Sør-Norge.
Wen Yunsong

Wen Yunsong (forenklet kinesisk: 温云松; tradisjonell kinesisk: 溫雲松; pinyin: Wēn Yúnsōng), også kjent som Winson Wen, er en kinesisk forretningsmann. Han leder Unihub Global Networks. Han er sønn av statsminister Wen Jiabao.
Nordwind Airlines

Historie

Nordwind Airlines blei grunnlagt i august 2008. Ved oppstarten hadde selskapet tre fly og fløy til seks reisemål. Selskapet er en del av Pegas Touristik. I tillegg til ruter i Russland, har selskapet flyginger til nabolanda Armenia, Aserbajdsjan, Kasakhstan, Tajikistan og Usbekistan og til Tyskland, Cuba, Iran, Jamaica, Jordan, Mexico og Thailand.

Flyflåte

Flyflåten til Nordwind Airlines besto i mars 2019 av Boeing 777-200ER, Boeing 777-300ER, Boeing 737-800NG, Airbus A321-200 og Airbus A330-200. Tidligere har selskapet også benytta Boeing 757-200 og Boeing 767-300.
Nadia Murad

Bakgrunn

Nadia Murad ble født i landsbyen Kojo i Sinjar i Irak. Alle i landsbyen var yasidier. Hennes familie var bønder.

Fangenskap

Murad ble kidnappet av Den islamske staten Irak og Levanten (IS) som angrep hennes hjemby 2. august 2014. IS forøvet folkemord på yasidiene som bodde der. Dette kunne de gjøre idet de kurdiske peshmerga-styrkene kort før hadde flyktet, og dermed var det ingen som kunne forsvare landsbyen. Den Islamske Stat innesperret yasidiene i tolv dager, og stilte dem det ultimatum at de måtte konvertere til islam innen tre dager. Ellers ville de drepe dem alle sammen. Yasidiene nektet, og massakren tok til den 15. august 2014. IS skilte mennene fra kvinner og barn og bragte dem til en skole; der måtte de legge fra seg mobiltelefoner og smykker. I landsbyen Kojo bodde det anslagsvis 1836 yasidier. Den Islamske Stat halshugde ca. 600 yasidiske menn, skjønt noen av dem ble skutt, eller levende brent. Likene ble kastet i massegraver - sammen med noen som fortsatt var i live. 
Så førte de over 1000 yasidiske barn og kvinner fra landsbyen, blant dem Nadia Murad. Gutter under 14 år ble bragt til IS' militærleirer for der å opplæres til å bli IS-terrorister, kvinner og barn ble holdt som slavinner og seksuelt misbrukt Tidligere var 90 yasidier (blant dem tolvårine gutter) blitt skutt av terroristene den 3. august 2014 i nabolandsbyen Qiniyeh.
I ettertid er det blitt funnet seks massegraver i Kojo. Det utgjør en fjerdedel av alle massegraver som så langt er blitt funnet i Sinjar (juni 2016).
I tiden som IS-fange ble Nadia Murad utsatt for gjentatte voldtekter og overgrep.

Flukt og redning

Hun klarte å rømme fra fangenskap i november samme år.   
Murad ble tatt inn av en nabofamilie som kunne smugle henne ut av det IS-kontrollerte området, slik at hun kunne ta seg til en flyktningleir i Duhok i Nord-Irak. I februar 2015 ga hun sitt første vitnesbyrd til journalister fra den belgiske avisen La Libre Belgique mens hun bodde i Rwanga-leiren. 
I 2015 var hun en av 1000 kvinner og barn som dro nytte av et flyktningprogram fra regjeringen i Baden-Württemberg i Tyskland, som ble hennes nye hjem.

Internasjonal oppmerksomhet

Murad ble i 2016 tildelt Václav Havel-prisen for menneskerettigheter av Europarådets parlamentarikerforsamling. Sammen med Lamiya Aji Bashar ble hun tildelt Sakharovprisen for 2016. 
Den 3. mai 2017 møtte Nadia Murad Pave Frans og erkebiskop Gallagher i Vatikanet. Under audiensen «bad hun om hjelp til de yasidier som fortsatt var i ISIS' fangenskap, anerkjente Vatikanets omsorg for minoriteter, drøftet muligheten av en autonom region for minoriteter i Irak, belyste den aktuelle situasjon og utfordringer som religiøse minoriteter i Irak og Syria står ovenfor, i særdeleshet for ofre, internflykninger og immigranter.
I oktober 2017 utkom Nadia Murads selvbiografi om egne opplevelser, The Last Girl som var skrevet sammen med Jenna Krajeski. Boka ble i 2018 oversatt til norsk under navnet Den siste jenta.
Murad ble sammen med den kongolesiske legen Denis Mukwege tildelt Nobels fredspris for 2018 for deres kamp mot seksualisert vold brukt som våpen i krig og væpnede konflikter.
George Ernest Morrison

Bakgrunn

Hans far George Morrison (bror til Alexander Morrison) var overlærer ved The Geelong College, der gutten fikk sin utdannelse. I en ferieperiode før han begynte på høyere utdannelse, gikk han fra Geelong til Adelaide, sen strekning på 960 km. Han gjorde seg senere i ung alder bemerket ved et par djerve forskningsreiser tvers gjennom Australia fra Carpentariabukten til Melbourne 1882–83 og til Ny-Guinea i 1883.

Reisende, journalist, China Hand, politisk rådgiver

Han ble i 1887 doktor i medisin fra Universitetet i Melbourne, og ble etter vidstrakte reiser i flere verdensdeler i 1896 avisen The Times' korrespondent i Beijing. Avisen så etterhvert på ham som en særdeles god kjenner av Kinas politikk og øvrige samfunnsforhold. Hans fremstillinger av kinesiske forhold fikk betydelig gjennomslagskraft i Vesten - på godt og på vondt: Han kunne ikke kinesisk og hadde sterk fantasi ble derfor tidvis offer for feiloppfatninger og regelrett manipulasjon. Under bokseropprøret var han med på forsvaret av legasjonskvarteret i Peking da det ble beleiret i 55 dager i 1900. Han ble feilaktig meldt drept i britisk presse, og fikk den glede å lese en svært rosende nekrolog om seg selv og sin innsats. 
Etter Xinhairevolusjonen ble han i 1912 en av president Yuan Shikais politiske rådgivere, med særlig henblikk på Kinas relasjoner til stormaktene. Han fikk en gasje for dette på tilsvarende 4.000 pund i året, og dro tidlig til London for der å assistere med å få i stand et kinesisk lån på 10 millioner pund. I Kina hadde han deretter en utfordrende tid som rådgiver, idet det her var mange og uoversiktlige politiske intriger på gang.
Han besøkte Australia igjen i desember 1917 og returnerte til Peking i februar 1918. 
Han ble sendt som del av den kinesiske delegasjonen til fredskonferansen i Versailles i 1919, men måtte snart melde pass på grunn av sviktende helse. Han trakk seg tilbake til England og døde snart etter.
Roberto Donati

Karriere

Donati ble italiensk mester på 200 meter i august 2009, med ny personlig rekord på 20,86. Dette gjorde at han ble tatt ut til VM i friidrett 2009 i Berlin, for å løpe 4x100 meter stafett. Her vant de sin semifinale, og kom på sjetteplass i finalen med 38,54. 
I 2010 ble han igjen italiensk mester på 200 meter, og senere på året var han med til EM i friidrett 2010 i Barcelona, der Italia fikk sølv på 4x100 meter stafett. Tiden ble 38,17, som var ny italiensk rekord. Den gamle rekorden hadde da stått i 27 år, siden VM i friidrett 1983.
Old Sarum

Old Sarum (Gamle Sarum) er den eldste bebyggelse i Salisbury, Wiltshire i England. De eldste kjente spor etter bygninger er fra ca. 300 f.Kr. Byen lå på en høyde omkring 3 km nord for det moderne Salisbury.
Opprinnelig var Old Sarum et fort, strategisk plassert på en høyde ved to viktige handelsveier og elven Avon. Det hadde en tilnærmet oval form, med en lengde på 405 meter og bredde 360 meter. Befestningene besto av en voll og vollgrav med inngang fra øst; antagelig har det også vært en palisade. Romerne etablerte senere en base i nærheten, kalt Sorviodonum. Kong Cynric av Wessex skal så ha tatt stedet i 552.
Etter normannernes erobring ble byen gitt navnet Salisberie etter jarlen som fikk området. Byen er nevnt i Dommedagsboken som «Sarisburia» og fra dette navnet er Sarum og Salisbury avledet. En normannisk festning av tre og torv med vollgrav ble reist i 1069, Sarum Castle. I 1086 samlet Vilhelm Erobreren prelater, adelige, sheriffer og riddere fra hans besittelser ved Old Sarum for å sverge ham troskap og lojalitet. Sannsynligvis ble deler av Dommedagsboken også skrevet på denne tiden. To andre nasjonale råd ble også holdt her, et ved Vilhelm Rufus i 1096, og ytterligere et ved Henrik I av England i 1116.
I 1067 startet reisningen av en katedral og et bispepalass. Katedralen var ferdig i 1092, men hele anlegget brant ned fem dager senere. I 1100 ble det bygd en ny festning i stein, og i 1190 sto den nye katedralen ferdig.
Ettersom det begynte å bli dårlig med plass på høyden, og fordi vannforsyningen var dårlig, begynte biskopen byggingen av en ny katedral ved Avons bredd i 1219. En ny by vokste opp rundt katedralen; denne ble først kalt New Sarum. Først ble navnet Salisbury brukt om begge steder, men etterhvert gikk man over til å bruke det kun om den nye byen. Old Sarum ble da gradvis oppgitt, og fikk forfalle. Det eneste som er synlig i dag er grunnmurer etter slottet og katedralen.
Henry II av England holdt sin hustru, Eleanora av Aquitaine, i forvaring som fange ved Old Sarum, enten ved palasset eller i festningen, fra 1173.
Fra middelalderen valgte innbyggerne i Old Sarum to parlamentsmedlemmer, selv om byen i realiteten ikke hadde noen innbyggere i det hele tatt. En av de som representerte valgkretsen i det 18. århundre var William Pitt den eldre, kjent som «The Great Commoner» (omtrent «den store folkets mann») selv om han var valgt av noen ytterst få mennesker som tilfeldigvis hadde eiendommer innenfor den gamle valgkretsen. Dette gjorde Old Sarum til en av de mest beryktede av de råtne valgkretsene i Storbritannia. I 1831, året før reformloven fjernet Old Sarum som valgkrets, var det 11 stemmeberettigede som alle bodde annensteds men som hadde eiendommer i valgkretsen.
Sørensen formoltitrering

I vinproduksjon

Formoltitrering er en av metodene som brukes i vinproduksjon for å måle gjærs nedbrytbarhet av nitrogen som er nødvendig av vin gjær for å fullføre gjæring.
1 − 2 + 3 − 4 + · · ·

Stabilitet og linearitet

Siden leddene 1, −2, 3, −4, 5, −6, … følger et enkelt mønster, kan rekken 1 − 2 + 3 − 4 + … manipuleres ved bytting og summeres ledd-for-ledd for å oppnå en numerisk verdi. Hvis man på en logisk måte kan skrive s = 1 − 2 + 3 − 4 + … for et vanlig tall s, vil følgende manipulasjoner argumentere for s = 1/4:
 Så . Denne utledningen vises grafisk på bildet til høyre.
Selv om 1 − 2 + 3 − 4 + … ikke har noen sum i egentlig forstand, kan ligningen s = 1 − 2 + 3 − 4 + … = 1/4 bli støttet som det mest naturlige svaret, dersom en slik sum skal defineres. En generalisert definisjon av «summen» av en divergent rekke blir kalt summemetoden eller summabilitetsmetoden, som summerer noen delmengder av alle mulige rekker. Det finnes mange forskjellige metoder (noen av disse blir forklart nedenfor). Disse karakteriseres ved hvilke egenskaper de har til felles med normal summering. De ovenstående manipulasjonene beviser følgende: Gitt en hvilken som helst summemetode som er lineær og stabil og som summerer rekken 1 − 2 + 3 − 4 + …, så vil summen bli 1/4.  Videre, siden
må en slik metode også summere Grandis rekke som 1 − 1 + 1 − 1 + … = 1/2.
Shuto Yamamoto

Landslaget

Shuto Yamamoto spilte 1 landskamp for Japans herrelandslag.
Autoretur

Autoretur AS er et norsk selskap. Selskap ble etablert i 2003 av alle 26 bilimportørene i landet, som har gått sammen om å administrere returordningen av bilvrak. Selskapet er 100 prosent eid av de norske bilimportørene, og er godkjent som et landsdekkende retursystem for bilvrak. Selskapet representerer til sammen 40 forskjellige bilmerker, og fra 1. januar 2007 er det Autoretur AS som får ansvaret med å samle inn og håndtere bilvrak. Statens forurensningstilsyn (SFT) får da bare tilsynsansvar. Vrakpanten holdes fortsatt på 1500 norske kroner.
Daglig leder for Autoretur AS er Hroar Braathen, og et av hovedmålet til selskapet er at ingen skal behøve å kjøre mer enn fem mil for å få levert bilen sin.
Fylkesvei 2008

Fylkesvei 2008 går mellom Foss og Grue grense i Kongsvinger. Veiens lengde er 4,8 km.
Frem til 2019 hadde veien betegnelsen Fylkesvei 372.
Bayamo

Bayamo er provinshovedstaden i provinsen Granma på Cuba, og er en av de største byene i den gamle provinsen Oriente.
Byen ble grunnlagt av spanske kolonialister 5. november 1513 på bredden av Bayamo elven. Bayamo fikk bystatus i 1827. Værmessig påvirkes byen av en kraftig innlandsvind i deler av året.
Sun (navn)

Sun er en romanisering av det utbredte kinesiske slektsnavnet som skrives (tradisjonelt 孫 og forenklet 孙; på pinyin: Sūn. Det kan også romaniseres Suen (Hongkong og blant kantonesisktalende generelt), Tôn (Vietnam), Son (Japan), Soon (blant hokkientalende), Suan (på Filippinene) og Sng.
I Hongkong og blant andre kantonesisktalende romaniserer også navnet Xin (辛) som Sun.
Helle (mytologi)

Helle (gresk: Ἕλλη) (tidvis også kalt for Athamantis) var en figur i gresk mytologi som opptrer i fortellingen om Jason og Det gylne skinn. 
Helle var sammen med sin tvillingbror Frixos barn av  himmelnymfen Nefele og kongen i Boiotia, Athamas. Sistnevnte forlot Nephele til fordel for en ny kvinne, Ino, datter av Kadmos. I harme reiste  Nefele hjemmefra og etterlot barna til stemoren Ino som selv fødte Athamas to nye barn. Stebarna Helle og Frixos ble dårlig behandlet av stemoren, som aktet å bli kvitt dem. Hun tenkte ut en plan for å virkeliggjøre det, og fikk byens åkre svidd slik at bøndene ikke kunne høste avlingen. Bøndene som fryktet sult gikk til et orakel i nærheten for å spørre om råd. Ino bestakk mennene som ble sendt til orakelet og de fortalte løgnen at orakelet krevde Friksos som menneskeoffer. «Men da forbarmet deres virkelige mor seg over de to små og sendte dem en gyllen bukk med vinger, som tok dem begge på ryggen og fløy bort med dem.» Da fløy gjennom luften over det landområdet som skiller Asia fra Europa ble Helle svimmel og falt ned fra bukken. Hun falt i vannet og druknet. Etter henne har sundet blitt kalt for Hellesponten, det vil si «Helles hav».
Frixos kom seg derimot helskinnet fram til landet Kolchis ved Svartehavet. Her ble han tatt godt imot av kong Aietes som lot ham bli gift med sin datter. Friksos ofret bukken til Zevs, det gylne skinnet hengte han opp i en hellig lund hvor det ble voktet av en drage.
I en uavhengig myte er Helle blitt gjort til mor til kjempene Almops og Paion (eller Epeios) og hvor faren var Poseidon.
Vancouver Millionaires

Senere bruk av navn og logo

1. oktober 2010 kunngjorde Vancouver Canucks at de hadde kjøpt alle rettighetene til logo, drakter og varemerker tilhørende Vancouver Millionaires, og 16. mars 2013 spilte laget i draktene til Vancouver Millionaires i en kamp mot Detroit Red Wings, og tilsvarende også 2. mars 2014 mot Ottawa Senators. Også 26. mars 2015 spilte laget med de såkalte «Victory V»-trøyene mot Colorado Avalanche, for å markere 100 årsjubileet for laget Stanley Cup-seier.
Wilhelm Cunos regjering

Wilhelm Cunos regjering var en regjering i Tyskland, som satt ved makten fra 22. november 1922 til 12. august 1923. Den var den første under Weimarrepublikken, som ble ledet av en partiløs kansler. Regjeringen Cuno etterfulgte Joseph Wirths andre regjering, og ble avløst av Gustav Stresemanns første regjering.
Juristen Wilhelm Cuno var generaldirektør ved Hamburg-Amerikalinjen, da rikspresident Friedrich Ebert ba ham å overta som kansler. I sin tjenestetid førte regjeringen Cuno kamp mot Frankrikes okkupasjon av Ruhrområdet, ved å oppfordre til passiv motstand. Da regjeringen likevel måtte erkjenne at en slik kamp ville føre til økonomisk ruin, gikk den av.
Olavskjelda på Leirskogen

Olavskjelda på Leirskogen er en vannkilde på Leirskogen i Sør-Aurdal kommune. Ifølge sagnet skal Olav den hellige ha stoppet her på sin kristningsferd i 1023. Hærfolket han hadde med seg var tørste og Olav stakk sverdet i bakken, og det sprutet frem friskt vann fra under en stein. Rundt om i landet finnes det flere slike St. Olavs kilder, og de har lignende sagn. Som de andre kildene sier sagnet at også denne ha helbredende virkning.
Analyser av vannet kilden har vist at det inneholder tungmetaller og at det ikke bør drikkes i større mengder. Det er derfor reist et advarselsskilt på stedet om at vannet inneholder farlige mineraler.
Blomsterdalen Senter

Blomsterdalen Senter ligger i Ytrebygda bydel i Fana. Senteret inneholder kjøpesenter med ni butikker, parkeringsanlegg og tre punkthus med 36 leiligheter. Senteret er lokalsenter for Blomsterdalen med boliger, forretninger, kontor, parkering og grøntområder.

Bygningene

Senteret er oppført i 2007, og åpnet januar 2008 og tegnet av Link Signatur. Det har bærende konstruksjon av betongelementer med flatt tak både på kjøpesenterdelen og på punkthusene. Kjøpesenteret har en fasade av hvite betongelementer. 
De tre punkthusene  har i hver etasje fire ulike leiligheter som er fra 65 til 80 kvadratmeter. 
Kjøpesenteret har to matvarebutikker, bokhandel, sportsbutikk, apotek, solstudio, frisør, blomsterbutikk og konditori.
Kretahavet

Kretahavet (gresk: Κρητικό Πέλαγος – Kritiko Pelagos) ligger nord for den greske øya Kreta i Middelhavet og sør for Egeerhavet og Kykladene.
Alumni Stadium

History

Alumni Field er Boston Colleges første stadion og åpnet i 1915, like sør for Gasson Quadrangle hvor Stokes Hall, et akademisk bygg for humaniora som ble åpnet i 2013, nå ligger. Før Stokes ble bygd var området kjent som "The Dustbowl", et kallenavn som kommer fra en beskrivelse av Alumni Field i årene hvor stadionet ofte ble brukt som treningsbane, baseballbane og løpebane. Stadionet var dedikert  "as a memorial to the boys that were" den 30. oktober 1915, og ble med sine røde målstenger på en grønn bane beskrevet som "one of the sights in Boston" i Boston Saturday Evening Transcript den samme kvelden. De originale tribunene, med plass til 2 200 tilskuere i 1915, ble i løpet av de kommende årene utvidet til 25 000. Banen var likevel for liten for bruk av universitetets footballag, som heller spilte sine kamper i Fenway Park og, fra 30-tallet, i Braves Field.
Den 21. september 1957 ble Alumni Stadium åpnet. Det nye stadionet hadde en fotballbane med en løpebane og en kapasitet på 26 000. Den første kampen, mot Navy Midshipmen fra U. S. Naval Academy, ble arrangert med hjep fra daværende senator i Massachusetts John F. Kennedy. Kennedy, som hadde mottatt en æresgrad året før, returnerte ofte til Alumni Stadium i løpet av sin politiske karriere, inkludert for en av hans siste taler i 1963.
I tillegg til å være den permanente hjemmebanen for Boston Colleges footballag spilte American Football Leagues Boston Patriots (nå New England Patriots) på banen i 1969-sesongen.
Som hjemmebane for Boston College Eagles har flere minneverdige øyeblikk blitt utspilt på banen. Den 17. september 2005 var Alumni Stadium vert for lagets første kamp i Atlantic Coast Conference.

Renovasjoner

I 1971 ble stadionet utvidet til 32 000 seter, og kunstgress og lys ble installert. Stadionet gikk under renovasjoner igjen i 1988, og fikk da et ekstra nivå med tribuner og en ny presseboks. I forkant av 1994-sesongen gikk stadionet gjennom omfattende renovasjoner, som fjernet løpebanen og økte kapasiteten til 44 500. Siden 1998 har en oppblåsbar vinylballon dekt stadionet fra desember til mars, som gjør det mulig å bruke stadionet for treninger om vinteren. Underlaget ble byttet ut med FieldTurf før 2004-sesongen. Om sommeren i 2005 ble Yawkey Atheltics Center åpnet på nordsiden av stadionet, og logoen for Atlantic Coast Conference ble plassert på banen. Før 2012-sesongen ble underlaget byttet ut med nytt AstroTurf.
Branch Davidian

Branch Davidian (fullt navn Branch Davidian Seventh Day Adventist Association) er en religiøs gruppe, oftest omtalt som en sekt, som brøt ut fra Syvendedags-adventistene. Gruppen er mest kjent i forbindelse med beleiringen i Waco i 1993, da 76 medlemmer inkludert lederen David Koresh omkom i en brann.
Emi Nakajima

Landslaget

Emi Nakajima spilte 46 landskamper for Japans kvinnelandslag. Hun ble tatt ut i Japans tropp til Asiamesterskapet 2014 og Asiamesterskapet 2018.
Blokhus FC

Historie

Blokhus FC er formet som en elite oppgradere programmet for Jetsmark Idrætsforening. Overbygg trådte i kraft 1. juli 2008. Klubben flyttet i juni 2011 op i 1. divisjon for første gang i klubbens historie.
Blokhus FC spiller sine hjemmekamper på Jetsmark Stadion. Deres draktfarger er lyseblå trøye, svarte bukser og svart strømper.
Ján Švehlík

Landslaget

Han deltok i flere internasjonale turneringer for Tsjekkoslovakia. Han ble europamester i fotball i 1976.
Ceciliaprisen

Ceciliaprisen (Svensk: Ceciliapriset) er Stockholms stifts musikkpris oppkalt etter kirkemusikkens skytshelgen Cecilia.
Ifugao

Politisk inndeling

Ifugao er delt i 11 "municipalities" (landkommuner).
Arbetsförmedlingen

Arbetsförmedlingen er en svensk statlig etat som sorterer under Arbetsmarknadsdepartementet og har ansvar for sysselsetting og arbeidsmarkedspolitikk.
Etatens hovedoppgave er å bidra til at arbeidsmarkedet fungerer best mulig ved å føre sammen dem som søker arbeid med dem som søker arbeidskraft. Tanken er ikke at Arbetsförmedlingen skal ordne ansettelse for en arbeidssøker, men i stedet bidra til å ruste hvert enkelt individ og være en forbindelse mellom organisasjoner med rekrutteringsbehov og den arbeidssøkende. Dem som befinner seg lengst fra arbeidsmarkedet skal prioriteres.
Arbetsförmedlingen ble opprettet 1. januar 2008 som en sammenslåing av Arbetsmarknadsstyrelsen (AMS), Arbetsmarknadsverket (AMV) og de 20 lensarbeidsnemndene.
Skrik

Salg av «Skrik»

Den eneste privateide originalversjonen av bildet ble solgt 3. mai 2012 på auksjon hos det amerikanske auksjonsfirmaet Sotheby's for 119,9 millioner amerikanske dollar, hvorav 107 millioner i salgssum med 12,9 millioner i kommisjon. Dette tilsvarer 687 millioner norske kroner.

Ikonisk motiv

«Skrik» er et av verdens mest kjente bilder og har blitt et ikon i den internasjonale populærkulturen der det gjengis i stadig nye varianter og versjoner i vitsetegninger, reklame og annet.